16 Go tweng ka kgang ya go re sireletsa ka tsela ya mmatota ka nako ya “pitlagano e kgolo” e e tlang? Ga re a tshwanela go boifa go diragadiwa ga dikatlholo tsa Modimo. Kana e bile, “Jehofa o itse kafa a ka gololang batho ba boineelo jwa bomodimo mo tekong ka gone, mme a beele batho ba ba sa siamang letsatsi la katlholo gore ba kgaolwe.” (Tshenolo 7:14; 2 Petere 2:9) Mme gone, re ka tlhomamisega ka dilo tse pedi. Sa ntlha, Jehofa a ka se ka a letla gore batlhanka ba gagwe ba ba ikanyegang ba fedisiwe mo lefatsheng. Sa bobedi, o tla duela batho ba ba ikanyegang ka botlalo ka botshelo jo bo sa khutleng mo lefatsheng la gagwe le lesha la tshiamo—fa go tlhokega, a dirisa tsogo. Fa e le ka ba ba swang, ga go na lefelo le le babalesegileng go gaisa go nna mo mogopolong wa Modimo.—Johane 5:28, 29.